google/wiki40b huggingface dataset:
Σεράκ

Το σεράκ (από το γαλλικό sérac) είναι κομμάτι ή στήλη παγετωνικού πάγου, ο οποίος σχηματίζεται από διασταυρούμενες πτυχές σε έναν παγετώνα. Το μέγεθος τους είναι όσο αυτό ενός σπιτιού και παραπάνω, αλλά είναι επικίνδυνοι για τους ορειβάτες, καθώς μπορεί να ανατραπούν με μικρή προειδοποίηση. Ακόμη και όταν σταθεροποιούνται από το συνεχιζόμενο κρύο, μπορεί να αποτελέσουν εμπόδιο στο πέρασμα των παγετώνων.
Τα σεράκ είναι εμπόδια σε ορισμένα από τα υψηλότερα βουνά του κόσμου, όπως στο K2 και το Καντσεντζούνγκα στα σύνορα της Ινδίας και του Νεπάλ. Στις Άλπεις, σεράκ υπάρχουν στη βορειοανατολική πλευρά του Πιτς Ρόζεγκ, στη βόρεια όψη του Ντεντ ντ'Ερένς, και στη βόρεια όψη του Λίσκαμ.
Β΄ κατηγορία ποδοσφαίρου ανδρών Κύπρου 2004-05

Σύστημα διεξαγωγής

Στο πρωτάθλημα της Β΄ κατηγορίας 2004-05 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Α΄ κατηγορίας 2005-06. Οι τρεις τελευταίες ομάδες υποβιβάστηκαν στο πρωτάθλημα Γ΄ κατηγορίας 2005-06.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Τάκης Ταλιαδώρος

Βιογραφία

Γεννήθηκε στη Θεσσαλονίκη. Απο το 1936 ήταν αθλητής της Χ.Α.Ν.Θ. και ασχολήθηκε με την κολύμβηση, ιστιοπλοΐα, μπάσκετ, στίβο, επιτραπέζια αντισφαίριση και βόλεϋ.
Διέπρεψε στο μπάσκετ ως αρχηγός της ΧΑΝΘ και της Μεικτής Θεσσαλονίκης και 31 φορές διεθνής με την εθνική Ελλάδος. Αγωνίστηκε σε όλη του καριέρα στη ΧΑΝΘ μέχρι το 1961 που σταμάτησε τον αθλητισμό. Αγωνιζόταν στη θέση του πάουερ φόργουορντ και υπήρξε ένας από τους κορυφαίους Έλληνες καλαθοσφαιριστές στη θέση αυτή.
Με την εθνική κατέκτησε το χάλκινο μετάλλιο στο Ευρωμπάσκετ του 1949 στην Αίγυπτο και ανακηρύχθηκε καλύτερος παίκτης της διοργάνωσης. Ήταν ο δεύτερος σκόρερ της Ελλάδας στη διοργάνωση με 55 πόντους σε 6 αγώνες (1ος ο Φαίδων Ματθαίου με 66).
Υπήρξε 31 φορές διεθνής και σημείωσε 145 πόντους (4,7 μ.ό.).
Αγωνίστηκε και με τη Μεικτή Ευρώπης το 1951. Με την ΧΑΝΘ συμμετείχε και στα τοπικά πρωταθλήματα 
Απεβίωσε στις 25 Μαΐου 2011, σε ηλικία 85 ετών.
Με την ΧΑΝΘ αγωνίστηκε και στα τοπικά πρωταθλήματα επιτραπέζιας αντισφαίρισης και κατακτώντας το ομαδικό τοπικό πρωτάθλημα το 1948, 1949 και το 19590.
Νεκύδαλις του Ουλμ

Χαρακτηριστικά του ακμαίου

Η Νεκύδαλις του Ουλμ (Necydalis ulmi) μοιάζει περισσότερα με μεγάλη σφήκα παρά με σκαθάρι. Τα έλυτρα είναι πολύ μικρά και δεν φτάνουν μέχρι τις οπίσθιες πτέρυγες. Αυτές είναι μεμβρανώδεις. Κατά τη στάση ανάπαυσης οι οπίσθιες πτέρυγες ακουμπούν κατά μήκος στην κοιλία. Δεν υπάρχει η δυνατότητα να διπλώσει η Νεκύδαλις τις οπίσθιες πτέρυγες κατά πλάτος, την οποία δυνατότητα διαθέτουν κατά κανόνα τα κολεόπτερα.
Το κεφάλι, το πρόνωτο και η κοιλία είναι μαύρα με ερυθροκίτρινα τμήματα. Στα αρσενικά κατά κανόνα το δεύτερο και τρίτο κοιλιακό δακτύλιο είναι ερυθροκίτρινο, στα θηλυκά μόνο οι κάτω οπίσθιες άκρες του πρώτου και καμιά φορά του δευτέρου κοιλιακού δακτυλίου. Οι κεραίες και τα πόδια είναι χρώματος ανοιχτού καφέ με καμιά φορά μαύρες άκρες. Στην Νεκύδαλις οι οπίσθιες άκρες των οπίσθιων μηρών και των οπίσθιων κνημών είναι μαυρισμένες, καμιά φορά και οι οπίσθιες άκρες των μεσαίων κνημών. Στην Necydalis major το χρώμα είναι λιγότερο μαύρο, αλλά αυτή η διαφορά δεν είναι πολύ σαφής. Στα αρσενικά του Necydalis ulmi ο πέμπτος ουροστερνίτης έχει σε όλο το μήκος του αυλάκι, ενώ στα αρσενικά του Necydalis major το αυλάκι αυτό περιορίζεται στην οπίσθια άκρη. Στα θηλυκά του Necydalis ulmi ο πέμπτος ουροστερνίτης έχει λιγότερα, αλλά βαθύτερα σημεία (εντυπώσεις) από τον τέταρτο. Στα θηλυκά του Necydalis major τα σημεία του τέταρτου και πέμπτου ουροστερνίτη σχεδόν δεν διαφέρουν μεταξύ τους.  Στις πλευρές του θώρακα το κολεόπτερο έχει χρυσαφί πυκνό τρίχωμα (Εικ. γ).

Βιολογία

Η προνύμφη τις Νεκύδαλις του Ουλμ (εικόνα) αναπτύσσεται σε παλιά φυλλοφόρα δέντρα, ιδιαίτερα στις βελανιδιές, οξιές και φτελιές. Το θηλυκό τοποθετεί τα αυγά σε κουφάλες δέντρων, τα οποία έχουν προσβληθεί από μύκητες (εικόνα). Οι προνύμφες σκάβουν στοές στο σάπιο ξύλο. Το μυκήλιο των μυκήτων γύρω από τις στοές δίνει ένα χαρακτηριστικό χρώμα (εικόνα)
Το έντομο συμπληρώνει τον βιολογικό του κύκλο σε τρία χρόνια. Το ακμαίο γίνεται ορατό κατά την αρχή του καλοκαιριού σε λουλούδια σκιαδοφόρων και στα δέντρα-ξενιστές.

Γεωγραφική εξάπλωση

Ο χώρος διαμονής εξαπλώνεται από την Ισπανία μέχρι την Ουκρανία και Λευκορωσία. Περιλαμβάνει και περιοχές ανατολικά των Ουραλίων. Στα Νότια επεκτείνεται μέχρι τις βόρειες ακτές της Μεσογείου.
Καπετάν Ματαπάς

Βιογραφικά στοιχεία

Ο Αναγνωστάκος γεννήθηκε το 1878 στη Χαριά του Πύργου Διρού στη Μάνη. Σπούδασε στη Φιλοσοφική Σχολή του Πανεπιστημίου Αθηνών και παράλληλα ακολούθησε στρατιωτική καριέρα έχοντας κατά το 1905 το βαθμό του ανθυπασπιστή Πυροβολικού.

Ένοπλη δράση

Την άνοιξη του 1905 ορίστηκε ως αρχηγός μικρής ένοπλης ομάδας 15 ανδρών που θα είχε ως πεδίο δράσης την περιοχή του Λαγκαδά και αποβιβάστηκε με ιστιοφόρο στην Ποτίδαια της Χαλκιδικής στις 22 Απριλίου του 1905. Το τμήμα του εγκαταστάθηκε στην περιοχή του Μελισσοχωρίου με αντικειμενικό σκοπό τον έλεγχο της επικοινωνίας μεταξύ Θεσσαλονίκης - Γευγελής και την αντιμετώπιση των πρακτόρων του βουλγαρικού κομιτάτου δεν κατάφερε όμως να παρουσιάσει σημαντική χρονικά δραστηριότητα καθώς ο Αναγνωστάκος τραυματίστηκε στο πόδι και εγκαταστάθηκε προσωρινά στη μονή Αρχαγγέλου στη Γουμένισσα προσποιούμενος τον ιερομόναχο. 
Στις περιοχές της Γουμένισσας και της Αλμωπίας έδρασε ως πράκτορας και οργανωτής από τον Δεκέμβριο του 1905 ως τον Φεβρουάριο του 1906. Από τον Μάρτιο μέχρι τον Οκτώβριο του 1906 έδρασε στη λίμνη των Γιαννιτσών ως υπαρχηγός σώματος με έδρα την καλύβα της Τριχοβίτσας και συμμετέχοντας στην εξόντωση του Βούλγαρου κομιτατζή Στέργιου Βλάχου το καλοκαίρι του 1906. Κατά τα τέλη του έτους, ανέλαβε την αρχηγία του σώματος Ολύμπου και κατάφερε μέχρι την αποχώρησή του από την Μακεδονία τον Οκτώβριο του 1907 να πετύχει σημαντικά πλήγματα κατά των Βουλγάρων και των Ρουμάνων πρακτόρων στις περιοχές του Ολύμπου και των Πιέριων ενώ παράλληλα χτύπησε και τους ντόπιους ληστές.
Αν και μετά το τέλος του Μακεδονικού Αγώνα τέθηκε σε τιμητική διαθεσιμότητα λόγω της κλονισμένης από τις κακουχίες υγείας του, κατά τους Βαλκανικούς Πολέμους επανήλθε εθελοντικά στο στράτευμα ως ανθυπολοχαγός. Ανέλαβε αρχηγός των προσκόπων στην Πιερία, μαζί με τον Αλέξανδρο Ζάννα και υποχρέωσε τον αρχηγό της 7ης Μεραρχίας Κλεομένη Κλεομένους να επισπεύσει την απελευθέρωση της Κατερίνης, η οποία συντελέστηκε στις 16 Οκτωβρίου 1912. Σκοτώθηκε τον Ιούνιο του 1913 κατά τη διάρκεια της μάχης του Λαχανά.
Τσουκαλάδες Βοιωτίας

Ιστορικό διοικητικών  μεταβολών Τσουκαλάδων

Οι Τσουκαλάδες ειχαν, όπως και πολλές άλλες περιοχές της Ελλάδας, αξιόλογες διοικητικές μεταβολές, κατά τον 19ο, 20ο και 21ο αιώνα, που σε γενικές - συνοπτικές γραμμές έχουν ως εξής:
Μουσείο Μαρμαροτεχνίας

Εκθεσιακές ενότητες

Η μόνιμη έκθεση περιλαμβάνει ποικίλα κοσμικά, εκκλησιαστικά, επιτύμβια και καθημερινής χρήσης πρωτότυπα έργα σε μάρμαρο (υπέρθυρα, κρήνες, οικόσημα, φουρούσια, προσκυνητάρια, γουδιά, κ.ά.),
πήλινα προπλάσματα και γύψινα αντίγραφα, εργαλεία λατόμευσης και μαρμαροτεχνίας, μηχανολογικό εξοπλισμό, αρχειακό υλικό, καθώς και την πλουσιότερη συλλογή σχεδίων παλαιών μαρμαρογλυπτών που υπάρχει στην Ελλάδα. Αυτός ο αξιοσημείωτος αριθμός αυθεντικών αντικειμένων συγκεντρώθηκε κυρίως χάρις στην ευαισθητοποίηση ιδιωτών αλλά και φορέων, οι οποίοι τα δώρισαν ή τα παραχώρησαν στο Ίδρυμα. Σε συνδυασμό, εξάλλου, με τις αλληλένδετες αναπαραστάσεις λατομείου, εργαστηρίου μαρμαροτεχνίας και συναρμογής δεσποτικού θρόνου, οι επισκέπτες έχουν την ευκαιρία να γνωρίσουν παραδοσιακές τεχνικές και διαδικασίες που αφορούν την εξόρυξη, την πρώτη επεξεργασία και
μεταφορά του μαρμάρου, καθώς και τη μορφοποίηση και τοποθέτηση μιας κατασκευής· με άλλα λόγια, τη διαδρομή από την πρώτη ύλη έως το ολοκληρωμένο έργο. Παράλληλα, το οπτικοακουστικό υλικό
της έκθεσης ζωντανεύει με τρόπο άμεσο τις παραδοσιακές μεθόδους εργασίας του λατόμου και του μαρμαροτέχνη, ενώ οι εικόνες του οδοιπορικού καταγράφουν την έντονη παρουσία του μαρμάρου σε ολόκληρο το νησί και παροτρύνουν τους επισκέπτες σε δικές τους περιηγήσεις.
Τέλος, η έκθεση επεκτείνεται στους υπαίθριους χώρους του μουσείου. Στην πλατεία μπροστά από την είσοδο εκτίθενται ανυψωτική μηχανή μαρμάρων (μπίγα) και βαγονέτο για τη μεταφορά όγκων, από το λατομείο της Βαθής στον εξώστη, μπαζοβαγονέτο (σέσουλα), στροφή και ράγες από το λατομείο της
Πατέλας, μαζί με ολοκληρωμένα και ημικατεργασμένα μαρμάρινα έργα. Ο ιστορικός μηχανολογικός εξοπλισμός, που παρουσιάζεται στην υπαίθρια έκθεση' και ανασυνθέτει χαρακτηριστικές εικόνες από αντίστοιχους φυσικούς χώρους εργασίας, διασώθηκε, συντηρήθηκε και αποκαταστάθηκε λειτουργικά με τη φροντίδα του Πολιτιστικού Ιδρύματος Ομίλου Πειραιώς.
Επεξεργασία φυσικής γλώσσας

Η επεξεργασία φυσικής γλώσσας (ΕΦΓ) είναι ένας διεπιστημονικός κλάδος της επιστήμης της πληροφορικής, της τεχνητής νοημοσύνης και της υπολογιστικής γλωσσολογίας και ασχολείται με τις αλληλεπιδράσεις μεταξύ των υπολογιστών και των ανθρώπινων (φυσικών) γλωσσών. Κατά συνέπεια, η ΕΦΓ συνδέεται στενά με την αλληλεπίδραση ανθρώπου-υπολογιστή. Προκλήσεις στην ΕΦΓ περιλαμβάνουν την κατανόηση φυσικής γλώσσας, δηλαδή την προσπάθεια να καταστούν ικανοί οι υπολογιστές να εξάγουν νοήματα από ανθρώπινα ή γλωσσικά δεδομένα, αλλά και την παραγωγή φυσικής γλώσσας.
Χόβι Σταρ

Καριέρα

Ο Σέκουλετς γεννήθηκε στην Χαΐφα του Ισραήλ. Σε ηλικία 6 ετών, ξεκίνησε την μουσική του καριέρα συμμετέχοντας σε οντισιόν για παιδιά στο Ισραήλ. Κατά την διάρκεια της υποχρεωτικής στρατιωτικής του θητείας, ήταν μέλος της IDF Band για τρία χρόνια.
Το 2009 συμμετείχε ως Χόβι Σταρ στην έβδομη σεζόν του Kokhav Nolad, την ισραηλινή έκδοση του Idol που μεταδόθηκε από τον Μάιο μέχρι τον Αύγουστο του 2009 και κατέλαβε την έβδομη θέση. Την ίδια χρονιά ο Σταρ συμμετείχε επίσης στο Φεστιβάλ Παιδικού Τραγουδιού στο Ισραήλ με το τραγούδι που είχε συνθέσει ο ίδιος "Little boy, big boy".
Τον επόμενο χρόνο επέστρεψε στο Kokhav Nolad για να παρουσιάσει το Star Live - μια εκπομπή πίσω από τις κάμερες σχετικά με το σόου για λογαριασμό της ηλεκτρονικής πλατφόρμας ΜΑΚΟ και παράλληλα έκανε ένα guest στο Ha Boker Shel Keshet ώστε να σχολιάζει τους συμμετέχοντες.
Κατά την διάρκεια εκείνης της περιόδου συνέχισε την μουσική του καριέρα με ποικίλες παραγωγές τραγουδιών όπως το "Playing dangerous" και "Boyfriend" προτού αποφασίσει να κάνει ένα διάλειμμα πό την μουσική για ένα έτος πέρα από το Ισραήλ. Με την επιστροφή του στην πατρίδα, ο Χόβι κυκλοφόρησε το "W.S.I.L" και ξεκίνησε μια περιοδεία με μουσικά συγκροτήματα και solo εμφανίσεις σε όλο τον κόσμο για τα επόμενα τρία χρόνια, κάνοντας εμφανίσεις σε πολλές χώρες παγκοσμίως. Ως στιχουργός, ο Χόβι Σταρ έχει συνθέσει για άλλους ισραηλινούς τραγουδιστές όπως ο Liel Kolet ("Red Lines"), ο Or Bar ("Sorry", "Glass Doll", "One Hug Too Many"), ο Megior Biton ("Girls' Night") και ο Barak Tamam ("Live").
Έχει επίσης υπάρξει ηθοποιός φωνής σε εβραϊκές εκδοχές ταινιών όπως μεταξύ άλλων οι : Lego, Inside Out, Lucky Duck, Frozen Fever, My First Dragon 2, Paddington Bear, Maya the Bee, Batman, Sabrina the Teenage Witch, The Nut Job, Geronimo Stilton, CJ The DJ.
Το 2016 ο Σταρ συμμετείχε στην ισραηλινή παραγωγή της "Μικρής Γοργόνας" και της "Star of the sea", ένας ρόλος γραμμένος ειδικά για αυτόν.

Διαγωνισμός Τραγουδιού της Eurovision

Το 2015 συμμετείχε στο HaKokhav Haba La'Eirovizion, την διαδικασία επιλογής του ισραηλινού εκπροσώπου στον Διαγωνισμό Τραγουδιού της Eurovision, κερδίζοντας στο σόου. Εκπροσώπησε το Ισραήλ στον Διαγωνισμό Τραγουδιού της Eurovision το 2016 στην Στοκχόλμη με το τραγούδι "Made of Stars".
Στην Eurovision, ο Σταρ ήταν τέταρτος στον δεύτερο ημιτελικό στις 12 Μαΐου και πέρασε στον τελικό κατακτώντας την έβδομη θέση. Στον μεγάλο τελικό στις 14 Μαΐου, ο Σταρ τραγούδησε στην έβδομη θέση και κατέλαβε την 14η θέση στην τελική κατάταξη - έβδομος στην ψηφοφορία της επιτροπής, κερδίζοντας 12 πόντους από την Γερμανία.

Προσωπική ζωή

Ο Χόβι Σταρ είναι κομμωτής και makeup artist. Έχει δηλώσει δημοσίως την ομοφυλοφιλία του.
Τον Απρίλιο του 2016, υπέστη ένα ομοφοβικό επεισόδιο στο αεροδρόμιο της Μόσχας ενώ ήταν σε περιοδεία για να προωθήσει την συμμετοχή του στην Eurovision. Ο Σταρ δήλωσε ότι οι Ρώσοι αστυνομικοί έσκισαν το διαβατήριό του, γέλασαν εις βάρος του και τον υποτίμησαν εξαιτίας της ομοφυλοφιλίας του, της εμφάνισής του και του makeup του.
Νίκος Σουλτανίδης

Καριέρα

Ο Νίκος Σουλτανίδης ξεκίνησε την επαγγελματική του καριέρα από τον Κιλκισιακό, στον οποίο αγωνίστηκε 3 χρόνια πετυχαίνοντας 36 γκολ σε 88 αγώνες. Στη συνέχεια πήρε μεταγραφή για τον Ηρακλή στον οποίο δεν κατάφερε να καθιερωθεί. Συνέχισε στον Α.Ο. Χανίων και στην συνέχεια επέστρεψε για άλλη μία χρονιά στον Κιλκισιακό. Το καλοκαίρι του 2003 πήγε στην Καστοριά που αγωνιζόταν στην Γ΄Εθνική και συνέβαλε σημαντικά στην κατάκτηση του πρωταθλήματος από την ομάδα του σημειώνοντας 19 γκολ. Αγωνίστηκε άλλες δύο χρονιές με την Καστοριά στα γήπεδα της Β΄Εθνικής. Στο διάστημα αυτό ξεχώρισε η πορεία της Καστοριάς στο κύπελλο Ελλάδος της περιόδου 2004-05 που έφτασε μέχρι την προημιτελική φάση. Αποκλείστηκε τελικά από τον Ολυμπιακό, τον οποίο όμως κατάφερε να κερδίσει στον πρώτο αγώνα με σκορ 2-1, με τον Σουλτανίδη να σημειώνει και τα δύο γκολ της Καστοριάς.
Τις περιόδους 2006-07 και 2007-08 ο Σουλτανίδης αγωνίστηκε στον Αγροτικό Αστέρα, στον οποίο είχε καλή παρουσία και διατήρησε τις καλές επιδόσεις του στην επίθεση.
Το καλοκαίρι του 2008 πήρε μεταγραφή για την Καβάλα και συνέβαλλε καθοριστικά στην άνοδο της ομάδας στην Α΄Εθνική. Η παρουσία του στην Καβάλα την περίοδο 2008-09 υπήρξε η σημαντικότερη της καριέρας αφού πέρα από την επιτυχία της ομάδας που εξασφάλισε την άνοδο στην Α΄Εθνική, ο Σουλτανίδης αναδείχθηκε πρώτος σκόρερ του πρωταθλήματος και επιπλέον αναδείχθηκε πολυτιμότερος παίκτης του πρωταθλήματος στην ετήσια τελετή βράβευσης του ΠΣΑΠ. Συνέχισε άλλη μία χρονιά στην Καβάλα αγωνιζόμενος στην Α΄ Εθνική, πετυχαίνοντας ένα γκολ σε αγώνα με αντίπαλο τον Ατρόμητο. Το καλοκαίρι του 2010 αποκτήθηκε από τον Πανθρακικό που αγωνιζόταν στην Β΄Εθνική και  κατάφερε να αναδειχθεί πρωταθλητής Β΄Εθνικής την περίοδο 2011-12. Την περίοδο 2012-13 συνέχισε την καριέρα του στον Κιλκισιακό, επιστρέφοντας στην πρώτη του ομάδα μετά από 10 χρόνια.
Εθνική Ρωσίας (ποδόσφαιρο ανδρών)

Παγκόσμιο Κύπελλο 2018

Η επόμενη διοργάνωση όπου θα συμμετέχει η Εθνική Ρωσίας θα είναι το Παγκόσμιο Κύπελλο 2018 και θα βρεθεί αυτομάτως εκεί μιας και είναι η διοργανώτρια χώρα. Είναι η πρώτη φορά που η Ρωσία θα φιλοξενήσει το τουρνουά, καθώς και η πρώτη φορά που θα διεξαχθεί στην ανατολική Ευρώπη.

Οπαδοί

Η εθνική Ρωσίας έχει μεγάλο αριθμό οπαδών και επίσημη οργάνωση οπαδών της εθνικής Ρωσίας αποτελεί η Πανρωσική Ένωση Οπαδών. Στον αγώνα της εθνικής Ρωσίας απέναντι στην εθνική Αγγλίας - οι Ρώσοι νίκησαν με σκορ 2:1 - οι οπαδοί της εθνικής Ρωσίας άνοιξαν πανό, το οποίο μπήκε στο βιβλίο των ρεκόρ Γκίνες ως το μεγαλύτερο πανό στην ιστορία. Συχνά, κατά τη διάρκεια των αγώνων της εθνικής Ρωσίας, ακούγεται το τραγούδι «Κατιούσα». Ο ανεπίσημος ύμνος των οπαδών της εθνικής Ρωσίας θεωρείται το τραγούδι «Россия, забей!» («Ρωσία, σκόραρε!»).
Συμπύκνωση

Συμπύκνωση τόσο στη Φυσική όσο και στη Χημεία ονομάζεται η μετατροπή αερίου σε υγρό ή στερεό. Η συμπύκνωση αποτελεί δε μια από τις αλλαγές φάσεων της φυσικής μορφής της ύλης. Γενικότερα, ο όρος χαρακτηρίζει αυξημένη πυκνότητα ύλης.
Καθώς ψύχεται ένα αέριο τα σωματίδια που το συγκροτούν αρχίζουν να ταλαντώνονται πολύ επιβραδυντικά. Έτσι σιγά σιγά ισχυροποιούνται οι μεταξύ τους ελκτικές δυνάμεις με αποτέλεσμα το αέριο να συμπυκνώνεται σε υγρό. Η συμπύκνωση γίνεται σε θερμοκρασίες από το σημείο βρασμού και κάτω.
Για παράδειγμα το οξυγόνο συμπυκνώνεται στους -183° C (ή -297° F). Αν αυξηθεί η πίεσή του, τότε θα συμπυκνωθεί σε χαμηλότερη θερμοκρασία.
Χαρακτηριστικό παράδειγμα συμπύκνωσης ατμού είναι όταν η λάβα ενός ηφαιστείου φθάνει στη θάλασσα. Ενώ η επιφάνεια της θάλασσας δείχνει να βράζει, ο ανερχόμενος ατμός συμπυκνώνεται σε νέφη υδρατμών.
Η συμπύκνωση διακρίνεται σε δύο είδη: την υγροποίηση και την απόθεση. Στο πρώτο είδος η ύλη γίνεται υγρή, στο δεύτερο η ύλη γίνεται στερεή.
Μην ψαρώνεις

Πλοκή

Η Σάντυ Αγραφιώτη, μια γυναίκα συνηθισμένη στα πλούτη, τα χάνει όλα και μετακομίζει με τη μητέρα της και τα παιδιά της σε μία μικρή γειτονιά. Εκεί μένει και ο Μανώλης Αραποστάθης, ένας κοινός πολίτης, ο οποίος εργάζεται σε μία ψαραγορά και μένει μαζί με τα παιδιά του και τη νυν σύντροφό του, τη Στέλλα. Κάποια στιγμή τρακάρουν και αρχίζουν μία φιλική σχέση. Η Σάντυ ψάχνει να βρει δουλειά, αλλά δεν μπορεί να βρει την κατάλληλη, γιατί δεν έχει γνώση από καμία. Ο Μανώλης της προτείνει να εργαστεί στην ψαραγορά, κάτι το οποίο αποδέχεται παρά τις αντιρρήσεις της μητέρας της. Παράλληλα, τα παιδιά της Σάντυ συνηθίζουν στο καινούριο τους σχολείο, αποκτούν φιλίες και σχέσεις και συμφιλιώνονται με τα παιδιά του Μανώλη. Σιγά - σιγά η σχέση του Μανωλη και της Σάντυ αρχίζει να γίνεται ερωτική. Εμπόδια στη σχέση τους είναι η Στέλλα και στην πορεία και ο Διονύσης, ο άντρας της Σάντυ, ο οποίος δραπέτευσε από τη φυλακή και προσποιέιται ότι έπαθε αμνυσία. Στο τέλος του πρώτου κύκλου ο Μανώλης είναι έτοιμος να αραβωνιαστεί τη Στέλλα και η Σάντυ προσπαθεί να αποκαλύψει, όπως είχε συμφωνήσει με το Μανώλη, τη σχέση τους. 
Παρ' όλα αυτά, στον δεύτερο κύκλο βλέπουμε ότι η Στέλλα και ο Μανώλης αρραβωνιάστηκαν και η Σάντυ δεν πρόλαβε να αποκαλύψει τη σχέση τους. Παράλληλα, η Σάντυ ξανακερδίζει τα πλούτη της, με τον Διονύση να έχει μπει φυλακή, και μετακομίζει στο παλιό της σπίτι. Ενώ όμως έχουν αποφασίσει να μην ξαναμιλήσουν ποτέ, συναντιόνται στις διακοπές τους σε ένα νησί, όπου η Στέλλα με τον Μανώλη έχουν πάει εκεί για ταξίδι του Μέλιτος, ενώ η Σάντυ με τη μαμά της, τη Νενέλα για διακοπές. Ίσως η μοίρα να τους θέλει κοντά, γιατί συναντιούνται σε τρία μέρη στις διακοπές τους. Όταν επιστρέφουν στην Αθήνα, η Σάντυ μαθαίνει από τον δικηγόρο του Διονύση, ότι ο Διονύσης της άφησε κάποια προίκα, ανάμεσα και το παλιό της σπίτι, αλλά και την ψαραγορά. Τελικά, Μανώλης και Σάντυ πρέπει να συνεργαστούν για την ψαραγορά.

Έκτακτες συμμετοχές

Πρώτος Κύκλος
• Βαλέρια Κουρούπη ως Εβελίνα Βενιέρη
• Αντώνης Κρόμπας ως Σπύρος Ζαγανιαρης
• Ζωζώ Σαπουντζάκη ως Ζιζή
• Θανάσης Κουρλαμπάς ως Πάρης
• Κωνσταντίνος Μουταφτσης ως Θανάσης
• Μαριλου Κατσαφαδου ως Μαίρη
• Μαρία Διακοπαναγιωτου ως Ρούλα
Δεύτερος Κύκλος
• Σάντυ Χατζηιωάννου ως Έρρικα Αγραφιώτη
• Θάνος Λέκκας ως Κωνσταντίνος 
• Ειρήνη Ψυχραμη ως Μήτσι
• Κωνσταντίνος Μουταφτσης ως Θανάσης
Mars, Incorporated

Masterfoods

Το Ευρωπαϊκό τμήμα της εταιρίας ιδρύθηκε το 1967 στις
Βρυξέλλες του Βελγίου με την επωνυμία Masterfoods Europe και λειτούργησε με αυτό το όνομα μέχρι τις 29 Δεκεμβρίου
του 2007. Το όνομα Masterfoods προήλθε από την επωνυμία μιας εταιρίας η οποία ιδρύθηκε το 1949 στην Αυστραλία από την οικογένεια Λιούις.

Τροφεκλέκτ Masterfoods

Τμήμα της Masterfoods Europe ιδρύθηκε στην Ελλάδα το 1973 με την επωνυμία Τροφεκλέκτ Masterfoods και είχε ως καθήκον να εισάγει στη χώρα μας τα προϊόντα της Mars, Incorporated. Με αυτό το όνομα λειτούργησε μέχρι τις 29 Δεκεμβρίου του 2007.
Συμμαχία της 14ης Μαρτίου

Κόμματα που εγκατέλειψαν τη συμμαχία

Το Ελεύθερο Πατριωτικό Κίνημα του στρατηγού Μισέλ Αούν εγκατέλειψε την άτυπη ομαδοποίηση πριν από τις γενικές εκλογές του 2005, ενώ πριν από τις 14 Μαρτίου ήταν μια εδραιωμένη συμμαχία, λόγω μεγάλων διαφωνιών. Μετά τις εκλογές του 2005, το Ελεύθερο Πατριωτικό Κίνημα ήταν η μόνη πολιτική αντιπολίτευση, αλλά προσχώρησε ένα χρόνο αργότερα στην φιλοσυριακή κυβέρνηση της Συμμαχίας της 8ης Μαρτίου το Νοέμβριο του 2006. Το Προοδευτικό Σοσιαλιστικό Κόμμα εγκατέλειψε το κίνημα της 14ης Μαρτίου τον Αύγουστο του 2011. Το Εθνικό Φιλελεύθερο Κόμμα εγκατέλειψε το κίνημα της 14ης Μαρτίου το 2016.

Πόλεμος Λιβάνου 2006

Στις 12 Ιουλίου 2006, άρχισε ο πόλεμος του Λιβάνου το 2006 μεταξύ Ισραήλ και Χεζμπολάχ. Κατά τη διάρκεια του πολέμου, ο Συνασπισμός της 14ης Μαρτίου έλαβε θέση εναντίον της Χεζμπολάχ κατηγορώντας το ένοπλο κόμμα ότι προκάλεσε τον πόλεμο στον Λίβανο. Ωστόσο, η Χεζμπολάχ ισχυρίστηκε ότι το Ισραήλ προέβλεψε έναν τέτοιο πόλεμο, που υποτίθεται ότι διεξήχθη το Σεπτέμβριο κατά τη διάρκεια του ετήσιου αγώνα της Χεζμπολάχ για τη Διεθνή Ημέρα Κουντς (Ιερουσαλήμ).
Ο συνασπισμός στις 14 Μαρτίου, εν μέσω του πολέμου, προέτρεψε τη Χεζμπολάχ να παραδώσει τα όπλα, κατηγορώντας το κόμμα ότι προκάλεσε τον πόλεμο στον Λίβανο. Κατά τη διάρκεια των πρώτων ημερών του πολέμου, η πρώην υπουργός Εξωτερικών των ΗΠΑ Κοντολίζα Ράις επισκέφθηκε τη Βηρυτό και πραγματοποίησε συνάντηση με τον συνασπισμό της 14ης Μαρτίου και δήλωσε στη συνέχεια ότι μια νέα Μέση Ανατολή θα γεννηθεί μετά τον πόλεμο, λέγοντας: "Ήρθε η ώρα για μια νέα Μέση Ανατολή". Η Ράις και ο Φουάτ Σινιόρα συναντήθηκαν κατά την επίσκεψή της στο Λίβανο.
2592 Χουνάν

Φυσικά χαρακτηριστικά

Τα φυσικά χαρακτηριστικά του Χουνάν είναι άγνωστα.
Καρλόττα (Άγιος Βικέντιος)

Γεωγραφία

Η Καρλόττα βρίσκεται βορειοανατολικά της χώρας και ανατολικά του νησιού του Αγίου Βικεντίου. Συνορεύει στα βορειοδυτικά με τον Άγιο Δαβίδ, στα κεντρο-δυτικά Άγιο Πατρίκιο, στα νοτιοδυτικά με τον Άγιο Ανδρέα και στα νότια με τον Άγιο Γεώργιο.
Μπέρκσαϊρ

Ιστορία

Σύμφωνα με τον Ασσέρ, πήρε το όνομά του από ένα μεγάλο δάσος που ονομαζόταν Bearroc (που πιστεύεται ότι είναι μια κελτική λέξη που σημαίνει "ορεινό").
Στο Μπέρκσαϊρ υπήρξε η σκηνή μερικών αξιοσημείωτων μαχών μέσα από την ιστορία του όπως η εκστρατεία του Αλφρέδου του Ουέσσεξ εναντίον των Δανών περιλαμβάνοντας τις μάχες του Englefield, του Ashdown και του Reading.

Γεωγραφία

Το Μπέρκσαϊρ χωρίζεται σε δύο διακριτά τμήματα με όριο που βρίσκεται σχεδόν σε μια γραμμή Βορρά-Νότου από το κέντρο του Ρέντινγκ. Το ανατολικό τμήμα του βρίσκεται κυρίως στα νότια του ποταμού Τάμεση, το οποίο σχηματίζει το βόρειο σύνορο του νομού.
Διακονιάρης (χείμαρρος)

Γενικά στοιχεία

Τη θερινή περίοδο και ιδιαίτερα το Καλοκαίρι έχει απειροελάχιστο ή και καθόλου νερό αλλά την χειμερινή περίοδο και ιδιαίτερα Χειμώνα έχει ποσότητα νερού και συχνά πλημμυρίζει και δημιουργεί πολλές καταστροφές. Ξεκινά να σχηματίζεται εγγύς της Πάτρας, από το χωριό Ελεκίστρα στους δυτικούς πρόποδες του Παναχαϊκού, και κατά την πορεία του περνά μέσα από συνοικίες και προάστια της πόλης, ενώ εκβάλλει στον Πατραϊκό, δίπλα στο νέο (νότιο) λιμάνι της Πάτρας. 
Ένα κομμάτι του, και συγκεκριμένα στις κοντά εκβολές του, έχει σκεπαστεί και έχει κατασκευαστεί επάνω η Λεωφόρος Ελευθερίου Βενιζέλου. Έγιναν έργα για να σκεπαστεί όλο το κομμάτι του χειμάρρου, που περνά μέσα από την πόλη, για να αντιμετωπιστούν οι πλημμύρες του. Η τελευταία μεγάλη του πλημμύρα έγινε στις 16 Δεκεμβρίου του 2001 με δύο θανάτους ανθρώπων, πλημμύρες εκατοντάδων σπιτιών στις συνοικίες Ζαρουχλέικα, Αγία Τριάδα, Άγιο Νεκτάριο, Ψαροφάι και Εγλυκάδα και αποκοπή της πόλης σε δύο κομμάτια για πολλές ώρες.

Ονομασία

Η ονομασία του ποταμού σύμφωνα με τον Γάλλο φιλέλληνα Φρανσουά Πουκεβίλ οφείλεται στο ότι δεν έχει πηγές αλλά συλλέγει τα νερά του από τη βροχή, δηλαδή διακονεύει. Ονομάζεται εναλλακτικά και ποτάμι Ελεκίστρα ή και Ελεκιστριανός, λόγω του ομώνυμου χωριού κοντά στο οποίο πηγάζει και ξεκινάει ο ρους του.